# Määräys radioamatöörimääräyksen väliaikaisesta muuttamisesta

## Määräyksen tausta ja säädösperusta

Radioamatöörimääräyksen antamiseen oikeuttavat valtuutussäännökset ovat sähköisen viestinnän palveluista annetun lain (917/2014) (jäljempänä viestintäpalvelulaki) 97 §:n 3 momentti ja 304 §:n 1 momentin 5 kohta.

Viestintäpalvelulain 97 §:n 3 momentin mukaan Liikenne- ja viestintäviraston määräyksellä annetaan radioamatööriaseman rakennetta ja käyttöä koskevat sekä radioamatööriviestinnässä muuten noudatettavat määräykset käytettävistä lähetystehoista ja harhalähetteistä, lähetysten osoittamisesta ja yksisuuntaisesta lähettämisestä.

Viestintäpalvelulain 304 §:n 1 momentin 5) kohdan mukaan Liikenne- ja viestintäviraston tehtävänä on myöntää radiolähetyksen tunnistamiseksi tarvittavan radioaseman tunniste ja antaa tarvittaessa määräykset sen käytöstä.

Radioamatöörimääräyksen 6 K/2019M 6 §:ää muutetaan väliaikaisesti 100 päivän ajaksi siten, että 15.9.-23.12.2021 välisenä aikana radioamatööriaseman kutsumerkissä saa alussa käyttää kirjaintunnuksen OH sijaista kirjaintunnusta OF. Muutos perustuu siihen, että vuosi 2021 on Suomen Radioamatööriliitto ry:n 100-vuotisjuhlavuosi.

Radioamatööriliitto on ehdottanut juhlavuotensa kunniaksi määräyksen väliaikaista muuttamista mainituksi ajaksi siten, että suomalaiset radioamatöörit saisivat prefiksinä (etuliite) käyttää OH-tunnuksen sijasta OF-tunnusta. Määräyksen lisätään tämän mahdollistamiseksi väliaikainen uusi 6 momentti ja tehdään lisäksi lakitekninen viittausmuutos 1 momenttiin. Vastaavan sisältöinen väliaikainen muutos tehtiin radioamatöörimääräyksen Suomen 100-vuotisjuhlavuoden kunniaksi vuodeksi 2017.

Määräyksen ensimmäinen versio on tullut voimaan vuonna 2002. Se annettiin Viestintäviraston määräyksenä saman vuoden alusta voimaan tulleen radiolain nojalla. Nyt voimaan tuleva määräys annetaan viestintäpalvelulain 304 §:n 1 momentin 5) kohdan nojalla Liikenne- ja viestintäviraston määräyksenä. Määräyksestä on annettu kaksitoista versiota. Kyseessä on määräyksen toinen väliaikainen muutos.

Voimassa olevan määräyksen 6 K/2019 M perustelut ja soveltaminen -muistiossa on käsitelty määräyksen toistaiseksi voimassa olevia määräyksiä.

## Asiaan liittyviä muita määräyksiä ja säädöksiä

### Kansainvälinen sidosryhmätyö

Euroopan posti- ja telehallintojen yhteistyöelin CEPT laatii osana muuta toimintaansa radioamatööritoimintaa koskevia päätöksiä, suosituksia ja raportteja. Niistä keskeisimmät koskevat radioamatööritutkintojen järjestämistä ja sisältöä ja radioamatöörilupien ja pätevyystodistusten vastavuoroista tunnustamista.

Kansainvälisen televiestintäjärjestö ITU:n konferensseissa sovitaan taajuuksien jakamisesta liikennemuodoille kuten radioamatööriliikenteelle. Lisäksi ITU:n tutkimusryhmät selvittävät radioamatöörilähetysten ominaisuuksia ja niiden yhteensopivuutta muiden radioliikenteiden kanssa.

### Muut asiaan liittyvät säännökset ja sopimukset

Kansainvälisen televiestintäliiton ITU:n peruskirjan liitteenä oleva radio-ohjesääntö.

## Määräyksen tavoite

Määräyksen väliaikaisen muuttamisen tavoitteena on mahdollistaa 100 päivän aikana radioamatööriasema kutsumerkin alussa kirjaintunnuksen OH sijasta kirjaintunnuksen OF käyttämisen Suomen Radioamatööriliitto ry:n 100-vuotisjuhlavuoden kunniaksi.

## Määräyksen valmistelu

Määräys on valmisteltu Liikenne- ja viestintävirastossa Suomen Radioamatööriliitto ry:n anomuksesta. Lausuntoaika on 6.7.2021–4.8.2021.

## Lausuntopalaute

* Lyhyen lausuntoyhteenvedon (sidosryhmien lausunnot) voi sisällyttää muistioon, pidemmän erillisenä liitteenä.
* Kuvataan, miten saadut lausunnot ja kommentit on huomioitu ja miksi. Tuodaan esiin muutosta tukevat sekä siitä poikkeavat kannat. Kommenttikooste mahdollisesti liitteenä.

## Muutokset ja arvio määräyksen vaikutuksista

Määräykseen 6 K/2019M on tehty väliaikainen muutos, jolla ei katsota oleva merkittäviä vaikutuksia alan toimijoihin, koska kyseinen muutos on väliaikainen kirjaintunnuksen muutos. Määräys kuitenkin mahdollistaa kyseisen OF kirjaintunnuksen käyttämisen määräajaksi juhlavuoden kunniaksi.

## Määräyksen voimaantulo

Määräys tulee voimaan 15.9.2021 ja se on voimassa 23.12.2021 asti.